b'\n_START_ARTICLE_\nGrad Lemberg (Lengenburg)\n_START_SECTION_\nZgodovina\n_START_PARAGRAPH_\nPrva posredna omemba gradu je iz leta 1138, ko je kr\xc5\xa1ka \xc5\xa1kofija podelila v fevd zemlji\xc5\xa1ko gospostvo in de\xc5\xbeelno sodi\xc5\xa1\xc4\x8de Gebhardu z gradu Lemberg, ki bi naj bil pravzaprav svobodni gospod Gebhard I. Savinjski, katerega potomci so se imenovali \xc5\xbdovne\xc5\xa1ki gospodje. Skoraj sto let kasneje  nosita dva brata \xc5\xbdovne\xc5\xa1ka tudi predikat "de Lengenburch" in sicer leta 1222 in 1228 Konrad, leta 1224 pa Liutpolt von Lengenburc. Tega leta sta Leopold in njegov brat Konrad I. \xc5\xbdovne\xc5\xa1ki ali Der von Sounegge sodelovala na znamenitem vite\xc5\xa1kem turnirju v Bre\xc5\xbeah na Koro\xc5\xa1kem. Prva neposredna omemba gradu sega v leto 1251, kot Lengenburch, leta 1275 kot castrum Lengenburch in nato leta 1370 kot haws Lengenburch._NEWLINE_\xc5\xbdovne\xc5\xa1ki so v drugi polovici 13. stoletja grad in gospostvo alodizirali. Na gradu so bili \xc5\xa1tevilni gradi\xc5\xa1\xc4\x8dani  ali kastelani \xc5\xbdovne\xc5\xa1kih oziroma vitezi vazali \xc5\xbdovne\xc5\xa1kih svobodnih gospodov. Prvi\xc4\x8d zasledimo lember\xc5\xa1kega viteza Popela leta 1251, na Lembergu sta \xc5\xbeivela \xc5\xa1e njegova brata  (1260-1262), in njun sorodnik vitez Ortolf. Nekateri so se ob\xc4\x8dasno pojavljali tudi na \xc5\xbdovneku. Zadnja \xc5\xbeovne\xc5\xa1ka gospa na Lembergu je bila vdova Ulrika I., grofica Ana iz Sternberga, ki je tam prebivala leta 1275. V 14. stoletju so gradi\xc5\xa1\xc4\x8dani na Lembergu vitezi iz Rogatca, po imenu sta znana Uzman in Mert   (med 1297 in 1303), prvega so \xc5\xbdovne\xc5\xa1ki kupili leta 1301 z gradom Rogatec. Sinovi Mert in Ulrik ter braslov\xc5\xa1ki \xc5\xbeupnik ter kasnej\xc5\xa1i gornjegrajski opat Janez pa so prvi\xc4\x8d omenjeni leta 1324. Takrat so namre\xc4\x8d prodali svoje \xc5\xbdovne\xc5\xa1ke fevde okoli  Rogatca, imeli so tudi svoj pe\xc4\x8dat. Mert Roga\xc5\xa1ko-Lember\xc5\xa1ki si je pridobil kr\xc5\xa1ka gradova Pre\xc5\xbein in Rifnik in umrl leta 1344._NEWLINE_Leta 1341 so \xc5\xbdovne\xc5\xa1ki pridobili grofovski naziv Celjski grofje na posest ali gospostvo Lemberg. "Celjsko grofijo" je leta 1372 preoblikoval cesar Karl IV., ko jo je pove\xc4\x8dal za staro alodialno jedro okoli \xc5\xbdovneka in je tako Lemberg prenehal slu\xc5\xbeiti kot mati\xc4\x8dno gospostvo Celjskih grofov. Na gradu Lemberg so \xc5\xbdovne\xc5\xa1ki pogosto prebivali, predvsem od za\xc4\x8detka 13. stoletja do sredine druge polovice tega stoletja. Po izumrtju Celjskih leta 1456 je postal grad in gospostvo last Habsbur\xc5\xbeanov oziroma de\xc5\xbeelnih knezov, ki so gospo\xc5\xa1\xc4\x8dino od leta 1479 zdru\xc5\xbeili in upravljali z Zbelovega, v Lembergu pa je bil le eden od uradov tega gospostva. Najemnik zdru\xc5\xbeenega gospostva je bil leta 1493 Sebastian  Minndorfer.  Nekateri viri omenjajo, da je bil grad na cesarjevo povelje razvaljen med letoma 1482 in 1487 zaradi ogrskih vpadov. Kasneje grad ni bil ve\xc4\x8d obnovljen._NEWLINE_Danes je od gradu ohranjen samo \xc5\xa1e kamniti kapitel, ki je shranjen v muzeju na rotov\xc5\xbeu. Na terenu pa najdemo sledove grajske zasnove, jarek in sledove okopov. Sedanja podru\xc5\xbeni\xc4\x8dna cerkev sv. Pankracija z romanskim jedrom, je bila najbr\xc5\xbe grajska kapela. Po ljudskem izro\xc4\x8dilu naj bi bilo okoli Lemberga 7 gradov.'